เร่งแก้ปัญหาคลองส่งน้ำชลประทาน ระยะที่ 3 จังหวัดจันทบุรี เบื้องต้นวางท่อส่งน้ำชั่วคราวช่วยประชาชน
นายสุริยพล นุชอนงค์ ผู้อำนวยการกองพัฒนาแหล่งน้ำไขนาดกลาง กรมชลประทาน ชี้แจงกรณีมีกลุ่มผู้ใช้น้ำในพื้นที่ตำบลหนองตาคงและตำบลเทพนิมิต ประสบปัญหาขาดแคลนน้ำอุปโภคบริโภค ได้ขึ้นป้ายเรียกร้องให้มีการก่อสร้างคลองส่งน้ำชลประทาน ระยะที่ 3 ให้แล้วเสร็จโดยเร็ว เนื่องจากผ่านมา 3 ปีแล้ว ยังไม่แล้วเสร็จ ทำให้ได้รับความเดือดร้อนเป็นอย่างมาก ว่า โครงการระบบส่งน้ำอ่างเก็บน้ำคลองพระพุทธ ระยะที่ 3 จังหวัดจันทบุรี ประกอบด้วยคลองส่งน้ำสายใหญ่ฝั่งซ้าย มีความยาวกว่า 19 กิโลเมตร และคลองส่งน้ำสายซอยและสายแยกซอย ความยาวรวมกว่า 19 กิโลเมตร เนื่องจากในระหว่างการก่อสร้างคลองส่งน้ำ มีการขยายถนนทางหลวงแผ่นดินและถนนทางหลวงชนบท ส่งผลให้คลองส่งน้ำสายใหญ่ฝั่งซ้าย ซึ่งตัดผ่านถนนมีการเปลี่ยนแปลงไปจากเดิมที่เคยออกแบบไว้ จำเป็นต้องดำเนินการแก้ไขแบบคลองส่งน้ำและสะพานรถยนต์ให้สอดคล้องกับโครงสร้างของถนนทางหลวง จึงต้องดำเนินการแก้ไขสัญญาเนื่องจากมีปริมาณงานและวงเงินงบประมาณเพิ่มขึ้น ปัจจุบันอยู่ระหว่างขั้นตอนการแก้ไขสัญญาและจะดำเนินการก่อสร้างแล้วเสร็จทั้งสัญญาในปี พ.ศ.2566 กรมชลประทาน วางแนวทางในการแก้ไขปัญหาเบื้องต้น ด้วยการวางท่อส่งน้ำชั่วคราว ตามแนวท่อลอดถนนทางหลวงหมายเลข 3193 ไปยังคลองส่งน้ำอีกฝั่งของถนน ทำให้สามารถส่งน้ำไปตามคลองส่งน้ำสายใหญ่ฝั่งซ้าย เพื่อช่วยบรรเทาความเดือดร้อนของประชาชนในช่วงหน้าแล้ง